b'\n_START_ARTICLE_\nP\xc3\xb5ld-harakalatv\n_START_SECTION_\nBotaaniline kirjeldus\n_START_PARAGRAPH_\n\xc3\x9cheaastane, \xc3\xbchekojaline talvituv rohttaim. Tema kasv j\xc3\xa4\xc3\xa4b 4-90 cm vahele. \xc3\x95is on kaheli \xc3\xb5iekattega ning m\xc3\xb5lemasuguline, tema kroon- ja tupplehed on p\xc3\xbcstised ning kroonlehtedel asetsevad v\xc3\xa4ikesed karvakesed. \xc3\x95ied paiknevad l\xc3\xbchikestel karvastel raagudel ning moodustavad kobara taime tipus. P\xc3\xb5ld-harakaladva vili on \xc3\xb5isikuteljest m\xc3\xb5nev\xc3\xb5rra eemalehoiduv, tihtipeale kaarjas ning neljakandiline, kust kahe poolmena avanevad k\xc3\xb5drad. K\xc3\xb5rda sees paiknevad paljunemiseks valmivad seemnekesed, mis on piklikud, helepruunid ja \xc3\xb5lirikkad. Lisaks on tal h\xc3\xa4stiarenenud harunenud peajuurega ja rohkete lisajuurtega sammasjuurestik.\n_START_SECTION_\nKasvukohad\n_START_PARAGRAPH_\nTaim kasvab aedades, p\xc3\xb5ldudel, prahipaikadel, tee\xc3\xa4\xc3\xa4rtel ning inimm\xc3\xb5judega kasvavatel pindadel. Eestis peetakse teda tavaliseks ning k\xc3\xb5ikjal leiduvaks taimeks. Eelistatum kasvukoht on happeline ja liivane pinnas.\n_START_SECTION_\nKeemiline koostis\n_START_PARAGRAPH_\nSisaldab kardiosteroide ehk s\xc3\xbcdamegl\xc3\xbckosiide.\n_START_SECTION_\nKasutamine meditsiinis\n_START_PARAGRAPH_\nTaime pruugiti eesm\xc3\xa4rgiga v\xc3\xa4hendada s\xc3\xbcdame- ja vereringeh\xc3\xa4ireid. Kuna p\xc3\xb5ld-harakalatva sisaldavad ravimid on tugevatoimelised, siis saab neid ainult arsti ettekirjutisega. Lisaks kasutati vanasti seemneid siseparasiitide, t\xc3\xa4psemalt sooleusside ravimiseks.\n_START_SECTION_\nMuud kasutusalad\n_START_PARAGRAPH_\nKuna taime seemned on \xc3\xa4\xc3\xa4rmiselt \xc3\xb5lirikkad (kuni 43%), siis sellest saab valmistada erinevaid seepe, v\xc3\xa4rnitsat ning lakke.'